秋瑾
红毛刀歌
一泓秋水净纤毫，远看不知光如刀。
直骇玉龙蟠匣内，待乘雷雨腾云霄。
传闻利器来红毛，大食日本羞同曹。
濡血便令骨节解，断头不俟锋刃交。
抽刀出鞘天为摇，日月星辰芒骤韬。
斫地一声海水立，露风三寸阴风号。
陆专犀象水截蛟，魍魉惊避魑魅逃。
遭斯刃者凡几辈？骷髅成群血涌涛。
刀头百万英雄泣，腕底乾坤杀劫操。
且来挂壁暂不用，夜夜鸣啸声疑鴞。
英灵渴欲饮战血，也如块磊需酒浇。
红毛红毛尔休骄，尔器诚利吾宁抛。
自强在人不在器，区区一刀焉足豪？